Sudeći prema nezvaničnim najavama i predviđanjima Srbiji se bliži kraj vanrednoj situaciji ali joj se bliže i izbori, koji su samo za kratko vreme prolongirani sa 26. aprila, na kako se sluti 28. jun.

Scenario o kome se navodno radi je sledeći: Krizni štab će nekoliko dana na svojim konferencijama za medije objavljivati podatke koji ukazuju na poboljšanje epidemiološke situacije u državi i dati preporuku za ukidanje vanrednog stanja. Nadležni državni organ ukinuće vanredno stanje pa će Parlament Srbije održati sednicu najkasnije do 15. maja, da potvrdi mere koje su donete u periodu vanrednog stanja. I to će biti posebna sednica sa samo tom tačkom dnevnog reda. Odmah za njom, posle 15 minuta pauze, ide nova sednica na kojoj će biti donete nove mere, najverovatnije ublažavanje zabrana iz vanrednog stanja i predsednik raspisuje novi datum izbora za 28. jun. Izborna kampanja počinje odmah i traje šest sedmica, taman da se nadomesti pauza tokom vanrednog stanja.

Doduše, kampanja, barem što se tiče vladajuće stranke nije ni prestajala. Da li onome ko se pita da li će izbori biti nedelju pre, baš na sam Vidovdan ili nedelju posle, ili možda ipak na jesen, više odgovara ovaj ili onaj datum u ovom trenutku nije važno, jer bez slobodnih medija nema slobodnih izbora. Koliko su mediji u Srbiji slobodni pokazali su događaji tokom vanrednog stanja tokom koga se obilato trenirala strogoća centralizacijom informisanja, hapšenjem novinara, organizacijom konferencija za novinare bez novinara …

U takvim uslovima u izbornu trku na 100 metara, vladajuća partija ulazi sa 99 metara prednosti ispred svih ostalih trkača.

Predsednik Demokratske stranke Zoran Lutovac ocenio je da će odluku o ukidanju vanrednog stanja doneti marketinška agencija koja brine o rejtingu predsednika Srbije Aleksandra Vučića.

On je za „Danas“ naveo da je potpuno nevažno šta o tome u ovom trenutku kaže sam Vučić, jer je on „toliko puta govorio jedno, a radio drugo„.

– Na primer, govorio je da se neće kandidovati za predsednika Srbije, pa se ipak kandidovao. Na početku krize sa korona virusom rekao je da će se izbori, u najgorem slučaju, pomeriti za nedelju-dve. Sada će doneti odluku u skladu sa procenom kada će njemu lično i SNS-u najviše odgovarati – zaključio je Lutovac.

____________________________________________________________________________